b'\n_START_ARTICLE_\nComuna Com\xc4\x83na, Bra\xc8\x99ov\n_START_SECTION_\nDate geografice\n_START_PARAGRAPH_\nComuna Com\xc4\x83na este situat\xc4\x83 pe cursul mijlociu al r\xc3\xa2ului Olt, la poalele grupei centrale a Muntilor Per\xc8\x99ani. Cuprinde un culoar depresionar drenat de Olt, Culoarul Com\xc4\x83na si o parte din latura estic\xc4\x83 a Podi\xc8\x99ului H\xc3\xa2rtibaciului. Afluen\xc8\x9bii Oltului pe teritoriul comunei sunt Cr\xc4\x83i\xc8\x9ba \xc8\x99i Valea Ticu\xc8\x99ului de pe partea dreapt\xc4\x83, Valea Com\xc4\x83nii \xc8\x99i S\xc4\x83rata de pe partea st\xc3\xa2ng\xc4\x83._NEWLINE_Distan\xc8\x9ba fa\xc8\x9b\xc4\x83 de cel mai apropiat ora\xc8\x99, Rupea este de 20\xc2\xa0km, iar de municipiul F\xc4\x83g\xc4\x83ra\xc8\x99, comuna Com\xc4\x83na se afl\xc4\x83 la 27\xc2\xa0km.\n_START_SECTION_\nRe\xc8\x9beaua de transport\n_START_PARAGRAPH_\nComuna Com\xc4\x83na este str\xc4\x83batut\xc4\x83 de DN1S, care face leg\xc4\x83tura \xc3\xaentre DN13, E60 (Hoghiz) \xc8\x99i DN1, E68 (\xc8\x98ercaia). DJ 104 K leag\xc4\x83 Com\xc4\x83na de Jos de Bune\xc8\x99ti, iar DJ 104 N une\xc8\x99te Com\xc4\x83na de Jos cu Com\xc4\x83na de Sus._NEWLINE_ Sta\xc8\x9bii de autobuz se afl\xc4\x83 \xc3\xaen toate cele patru localit\xc4\x83\xc8\x9bi ale comunei \xc8\x99i deservesc popula\xc8\x9bia pentru rutele F\xc4\x83g\xc4\x83ra\xc8\x99 - \xc8\x98ercaia - Com\xc4\x83na de Jos - Crihalma - Ticu\xc8\x99u Vechi - Cobor \xc8\x99i retur; F\xc4\x83g\xc4\x83ra\xc8\x99 - \xc8\x98ercaia - Com\xc4\x83na de Jos - Hoghiz - Homorod - Rupea_NEWLINE_ Pentru accesul la transportul pe calea ferat\xc4\x83, locuitorii comunei Com\xc4\x83na folosesc g\xc4\x83rile \xc8\x98ercaia \xc8\x99i Rupea.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Com\xc4\x83na se ridic\xc4\x83 la 2.721 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.635\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (75,38%), cu o minoritate de romi (18,6%). Pentru 5,92% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (88,5%), dar exist\xc4\x83 \xc8\x99i minorit\xc4\x83\xc8\x9bi de penticostali (2,76%) \xc8\x99i greco-catolici (1,65%). Pentru 5,99% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.'